Diari Oficial de la Generalitat Valenciana


Sumari del DOGV 2218, del 02-03-1994 (1994/830700)

ORDRE de 31 de gener de 1994, de la Conselleria d'Administració Pública, per la qual s'homologa la modificació dels estatuts de la mancomunitat per a la prestació de serveis socials dels municipis d'Algorfa, Bigastro, Benejuzar, Catral, Dolores, Guardamar del Segura, Jacarilla, Los Montesinos, Redovàn, San Fulgencio i San Miguel de Salinas, que passa a denominar-se Mancomunitat de Municipis Baix Segura.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/31/(2)/dof/vci/html**

### Dades del document

Número de DOGV
:   2218

Data del DOGV
:   02-03-1994

Secció del DOGV
:   DISPOSICIONS GENERALS

Número del document
:   1994/830700


Data del document
:   31-01-1994

Organisme emissor
:   Conselleria d'Administració Pública

Tipus de document
:   Ordre

ORDRE de 31 de gener de 1994, de la Conselleria d'Administració Pública, per la qual s'homologa la modificació dels estatuts de la mancomunitat per a la prestació de serveis socials dels municipis d'Algorfa, Bigastro, Benejúzar, Catral, Dolores, Guardamar del Segura, Jacarilla, Los Montesinos, Redován, San Fulgencio i San Miguel de Salinas, que passa a denominar-se Mancomunitat de Municipis Baix Segura. [94/1147]  
La mancomunitat per a la prestació de serveis socials dels municipis d'Algorfa, Bigastro, Benejúzar, Catral, Dolores, Guardamar del Segura, Jacarilla, Los Montesinos, Redován, San Fulgencio i San Miguel de Salinas, de la província d'Alacant, ha aprovat la modificació dels seus estatuts per tal d'adoptar una nova denominació, Mancomunitat de Municipis Baix Segura, i perquè el municipi de Guardamar del Segura n'ha sol·licitat la separació.  
Remès l'expedient tramitat i els nous estatuts aprovats a aquesta Conselleria, s'ha observat que compleixen en tots els seus termes la legislació vigent, sense haver-s'hi advertit cap infracció de l'ordenament jurídic, ni detriment de les competències d'aquesta comunitat autònoma, ni interferència en el seu exercici.  
Per tant, d'acord amb el que disposa el Reial Decret 695/1979, de 13 de febrer, de Transferències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE  
Article únic  
S'homologa la modificació d'estatuts de la Mancomunitat de serveis socials dels municipis d'Algorfa, Bigastro, Benejúzar, Catral, Dolores, Guardamar del Segura, Jacarilla, Los Montesinos, Redován, San Fulgencio i San Miguel de Salinas, en haver-se separat el municipi de Guardamar del Segura i haver-se acreditat en l'expedient la legalitat de les actuacions, i passa a denominar-se d'ara endavant Mancomunitat de Municipis Baix Segura.  
València, 31 de gener de 1994  
El conseller d'Administració Pública  
LUIS BERENGUER FUSTER  
ANNEX  
Estatuts de la Mancomunitat de Municipis Baix Segura  
Article primer. Municipis que la integren:  
1. Les entitats locals d'Algorfa, Bigastro, Benejúzar, Catral, Dolores, Jacarilla, Los Montesinos, Redován, San Fulgencio i San Miguel de Salinas, de la província d'Alacant, a l'empara del que disposa l'ordenament jurídic vigent, acorden constituir-se en mancomunitat voluntària d'ens locals per a l'organització i la prestació en forma mancomunada de les obres, serveis o activitats de la seua competència, que es recullen en aquests estatuts.  
2. La Mancomunitat tindrà personalitat jurídica per al compliment de les seues finalitats específiques i, en conseqüència, tindrà capacitat jurídica, dins del marc d'aquests estatuts per adquirir, posseir, reivindicar, permutar, gravar o alienar tota classe de béns, subscriure contractes, establir i explotar obres i serveis públics, obligar-se, interposar els recursos establerts i exercir les accions previstes en la llei.  
Article segon. Denominació i lloc on tindran els òrgans de govern  
La Mancomunitat que es constitueix té la seu en el municipi de Benejúzar i es denominarà Mancomunitat de Municipis Baix Segura.  
Article tercer. Fins de la Mancomunitat  
1. Són fins de la Mancomunitat:  
a) Millorar el qualitat de vida dels seus ciutadans a favor d'aconseguir un millor benestar social.  
b) Sufragar les despeses de personal adscrit als serveis socials.  
c) Potenciar i facilitar els recursos necessaris que pal.lien les problemàtiques socials, personals i familiars que es puguen presentar.  
d) Coordinar els centres i serveis de caràcter social de la zona.  
e) I també tots aquells serveis inclosos en l'àmbit de la competència municipal, segons els termes de la legislació de l'estat i de la comunitat autònoma vigent en cada moment.  
2. Per assumir nous serveis caldrà la conformitat de totes les entitats locals mancomunades interessades per majoria absoluta del Ple de cada entitat.  
3. La Mancomunitat estudiarà aquestes peticions i en resoldrà la viabilitat.  
4. La prestació i l'explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf primer d'aquest article, suposa la subrogació per part de la Mancomunitat en la titularitat del servei, i li correspon, per tant, la gestió integral d'aquest.  
6. Els municipis mancomunats podran adherir-se a la totalitat dels fins previstos, o només a part d'aquests, sempre que siguen independents entre aquests.  
Article quart  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats locals d'aquestes característiques per al compliment dels seus fins.  
Article cinqué  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat  
b) El president  
c) El vice-president o vice-presidents, si n'hi ha  
d) La Comissió de Govern.  
3. Podran, igualment, crear-se totes les comissions informatives que es requeresquen, tenint en compte el nombre de serveis que la Mancomunitat preste.  
Article sisé  
1. El Ple de la Mancomunitat estarà integrat pels vocals representants de les entitats mancomunades, elegits pels respectius plens.  
2. Cada entitat mancomunada comptarà amb un vocal que serà elegit pels respectius plens per majoria absoluta entre els components de la corporació. Si després de realitzada la votació, no s'arriba a l'esmentada majoria, es votarà de nou 24 hores després. En el cas que no s'obtinga el quòrum necessari, s'elegirà aquell que haja obtingut la majoria simple dels vots emesos. En el supòsit d'igualtat de vots, s'aplicarà el vot de qualitat de l'alcalde.  
3. Les entitats nomenaran un vocal suplent de cadascun dels representants en la Mancomunitat amb les mateixes prerrogatives que el titular.  
4. El mandat de vocals coincideix amb el de les respectives corporacions.  
5. Els vocals del Ple de la Mancomunitat perdran aquesta condició quan perden la condició de regidor.  
Article seté  
1. Després que tinguen lloc les eleccions locals i dins del termini previst per la llei per a la designació de representants en òrgans col.legiats, les entitats locals hauran de nomenar el vocal o els vocals representants en la Mancomunitat, i comunicar-ne el resultat.  
2. Fins a la data de constitució del nou Ple actuarà en funcions l'anterior i el seu president.  
3. Transcorregut el termini perquè les entitats designen els vocals, i dins dels 10 dies següents, es constituirà el nou Ple de la Mancomunitat i la designació del president.  
4. Durant el període a què fa referència el paràgraf 2, només es podrà dur a terme la gestió ordinària de la Mancomunitat.  
Article vuité  
Correspon al Ple de la Mancomunitat:  
a) Aprovar el pressupost.  
b) Aprovar la plantilla.  
c) Exercir accions en defensa dels drets de la Mancomunitat; oposar-se en assumptes litigiosos en què aquesta siga demandada i interposar tota classe de recursos en assumptes de qualsevol classe, grau o jurisdicció.  
d) Proposar i acordar la modificació o reforma dels estatuts.  
e) Aprovar, revisar, adquirir i alienar el patrimoni de la Mancomunitat.  
f) Aprovar les ordenances, valorar els comptes, reconeixement de crèdits, operacions de crèdits, concessions de quitances i esperes, i qualsevol classe de compromisos econòmics.  
g) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a fins de la Mancomunitat.  
h) Admissió i separació de membres de la Mancomunitat.  
i) Establiment de mèrits per als concursos de funcionaris d'habilitació nacional.  
j) Aprovar les bases que regiran les proves d'accés a la funció pública de la Mancomunitat.  
k) Determinar la forma de gestionar els serveis.  
l) Creació, estructura i règim de funcionament de la Comissió de Govern.  
m) La incorporació dels fins previstos en l'article 3 no prestats inicialment.  
n) Elegir i destituir el president.  
o) Fixar anualment les aportacions econòmiques dels municipis integrants de la Mancomunitat establertes en l'article 20 d'aquests estatuts.  
Article nové  
1. El president de la Mancomunitat serà elegit pel Ple de la Mancomunitat entre els seus membres, per majoria absoluta del nombre legal d'aquests.  
2. Podran ser candidats a la presidència tots i cadascun dels vocals que componen el Ple.  
3. Si cap candidat no obté la majoria absoluta en la primera votació, tindrà lloc vint-i-quatre hores després una segona votació, i serà elegit aquell que obtinga major nombre de vots. En cas d'empat resultarà elegit el de major edat.  
4. Per a la destitució del president se seguirà el mateix procediment que l'establert en la legislació vigent per a la destitució de l'alcalde.  
Article deu  
El president designarà un o dos vice-presidents, que el substituiran per ordre de nomenament en cas d'absència, vacant o malaltia.  
Article onze  
1. Correspon al president de la Mancomunitat les següents competències:  
a) Dirigir el govern i administració de la Mancomunitat.  
b) Convocar, presidir i cloure les sessions del Ple, de la Comissió de Govern i de qualsevol altres òrgans municipals.  
c) Dirigir, inspeccionar i impulsar els serveis, les obres i les activitats de la Mancomunitat.  
d) Ordenar pagaments, retre comptes i administrar els fons i béns de la Mancomunitat.  
e) Retre anualment els comptes d'administració del patrimoni.  
f) Disposar les despeses dins dels límits de la seua competència.  
g) Exercir la direcció de personal de la Mancomunitat.  
h) Formular el projecte de pressupost de la Mancomunitat.  
i) Contractar obres, serveis i subministraments, sempre que la quantia d'aquests no sobrepasse del 5% dels recursos ordinaris del pressupost, ni del 50% del límit general aplicable a la contractació directa, d'acord amb el procediment leglament establert.  
j) Representar la Mancomunitat en tota classe d'actes i negocis jurídics.  
k) Atorgar poders a procuradors a fi de comparèixer en judici i en altres accions legals.  
l) Donar el vist-i-plau als certificats dels actes i als documents de la Mancomunitat.  
m) Exercir totes les accions legals que calguen per al bon funcionament dels serveis de la Mancomunitat.  
n) Totes aquelles accions que la normativa de règim local atribueix a l'alcalde per al compliment de les seues competències, i també les no atribuïdes específicament a un altre òrgan.  
2. El president pot delegar per a l'exercici de les seues atribucions, llevat de convocar i presidir les sessions del Ple i de la Comissió de Govern i les enumerades en els apartats a), g) i k).  
Article dotze  
1. La Comissió de Govern està integrada pel president i un nombre de vocals no superior al terç del nombre legal d'aquests, nomenats i separats lliurement per aquell, i de tot això s'haurà de retre compte al Ple.  
2. Correspon a la Comissió de Govern:  
a) L'assistència al president en l'exercici de les seues atribucions.  
b) Les atribucions que el president o un altre òrgan municipal li delegue. No són delegables les atribucions reservades al Ple en l'article 8, apartats a), b), d) f), g), h), i), j), l) i m).  
Article tretze  
1. El Ple funciona en règim de sessions ordinàries, de periodicitat preestablerta, i extraordinàries.  
2. El Ple celebra sessió ordinària com a mínim una vegada al trimestre, i extraordinària quan així ho decidesca el president o ho sol·licite la quarta part, almenys, del nombre legal de vocals del Ple. En aquest últim cas, la celebració d'aquest no podrà demorar-se per més de dos mesos des que va ser sol·licitada.  
Article catorze  
1. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
2. El Ple es constitueix vàlidament amb l'assistència d'un terç del nombre legal de membres d'aquest, que mai no podrà ser inferior a tres. Aquest quòrum ha de mantenir-se al llarg de tota la sessió.  
3. En tot cas, es requereix l'assistència del president i del secretari de la Mancomunitat, o de qui legalment els substituesquen.  
Article quinze  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta del nombre legal de membres del Ple per a l'adopció dels acords en les següents matèries:  
a) Elecció i destitució del president.  
b) Proposta de modificació o ampliació dels estatuts.  
c) Aprovació del pressupost de la mancomunitat.  
d) Aprovació d'ordenances i tarifes de caràcter general que afecten els usuaris dels serveis.  
e) Aprovació de comptes.  
f) Aprovació de la plantilla de la Mancomunitat.  
g) Concertar crèdits.  
h) Acordar la prestació dels serveis previstos en l'apartat d) del paràgraf 1 de l'article 3.  
i) Creació, estructura i règim de funcionament de la Comissió de Govern, si escau.  
j) Determinació de la forma de gestió del servei.  
k) Fixar anualment les aportacions econòmiques dels municipis que integren la Mancomunitat establertes en l'article 20 dels estatuts.   
l) Acordar la modificació dels estatuts, i també l'adhesió de nous membres, després dels tràmits oportuns.  
m) Acordar la dissolució de la Mancomunitat, després dels tràmits oportuns, nomenar els vocals membres de la Comissió Liquidadora i aprovar la proposta efectuada per aquesta.  
n) Qualsevol altra matèria que es dispose en aquests estatuts, o en la legislació de règim local aplicable.  
Article setze  
1. La funció pública de Secretaria, comprensiva de la fe pública i l'assessorament legal preceptiu, i també el control i la fiscalització, la intervenció de la gestió econòmico-financera i pressupostària, i la comptabilitat, tresoreria i recaptació seran encomanades a funcionaris amb habilitació de caràcter nacional i s'ocuparan per concurs entre funcionaris que reunesquen aquesta característica, d'acord amb el que disposa l'ordenament jurídic vigent.  
2. Fins que no es creen aquestes places, les esmentades funcions seran exercides pels funcionaris que tinguen aquesta característica, nomenats pel Ple de la Mancomunitat d'acord amb la legislació vigent.  
3. En cas de vacant, després de creades les places, el procediment d'incorporació serà similar al previst per a la resta d'entitats locals.  
Article disset  
1. La resta del personal de la Mancomunitat serà seleccionat mitjançant els sistemes d'oposició, concurs i concurs oposició, i s'hauran de respectar, en tot cas, els principis constitucionals de publicitat, mèrit i capacitat.  
2. Fins que no es cobresquen les places convocades, aquestes es podran ocupar interinament o amb personal laboral de caràcter temporal, segons les funcions, per les persones que, respectant els principis indicats en el paràgraf anterior, siguen oportunament seleccionades.  
3. Les places vacants hauran de traure's a oferta d'ocupació en el primer trimestre de cada any.   
4. El nomenament i el règim del personal eventual, si escau, serà idèntic al previst per a les corporacions locals per a la legislació vigent.  
Article divuit  
1. La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
Article dinou  
1. Per a la imposició, exacció, liquidació i cobrament dels seus recursos, la Mancomunitat aprovarà les ordenances corresponents als diferents serveis. Aquestes ordenances tindran força obligatòria en tots els municipis integrants, després d'aprovades.  
2. Correspondrà als municipis facilitar a la Mancomunitat tota la informació que calga per a la formació de padrons, altes, baixes i la resta de modificacions relatives als contribuents afectats pels distints serveis que constitueixen els fins regulats en articles anteriors.  
3. La Mancomunitat podrà, en tot moment, pels seus mitjans, comprovar la veracitat i l'exactitud de les dades a què fa referència el número anterior.  
Article vint  
El Ple de la Mancomunitat establirà anualment per a cada exercici econòmic les aportacions dels municipis mancomunats, amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels serveis que es presten mancomunadament.  
Per a la determinació d'aquesta quota s'aplicaran les bases o els mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de l'impost sobre béns immobles, quantia dels pressupostos, consum realment efectuat, i qualsevol altres factors que puguen computar-se en raó del servei o activitat prestada. Aquestes bases o mòduls podran aplicar-se aïlladament o conjuntament.  
b) Una quota complementària i obligatòria per atendre despeses generals de conservació, entreteniment i administració, es realitzen o no els serveis, en proporció al nombre d'habitants de dret de cada municipi, segons l'últim padró quinquennal.  
c) Una quota extraordinària i obligatòria per atendre despeses d'aquest caràcter.  
Article vint-i-un  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
Article vint-i-dos  
1. Les aportacions econòmiques dels municipis es realitzaran en la forma i els terminis que determine el Ple. En el cas que cap municipi es retarde en el pagament de la quota més d'un trimestre, el president requerirà el pagament en el termini de vint dies. Transcorregut l'esmentat termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte es liquidaren a favor de l'Ajuntament deutor a fi que es lliuren a la Mancomunitat.   
2. Aquesta retenció és autoritzada expressament pels ajuntaments mancomunats en el moment de l'aprovació d'aquests estatuts, sempre que s'acompanye del certificat de descobert reglamentari, en cada cas.  
3. El manteniment reiterat en situació de deutor a la Mancomunitat per part d'una entitat local serà causa suficient per procedir a la separació definitiva, i es podran reclamar les quantitats que es deuen i les despeses derivades, d'acord amb els apartats 1 i 2 d'aquest article.  
Per a la separació definitiva caldrà l'acord del Ple de la Mancomunitat per majoria absoluta i la ratificació almenys per igual nombre de les entitats mancomunades, llevat la que siga objecte de separació.  
Article vint-i-tres  
1. La Mancomunitat aprovarà anualment un pressupost d'acord amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, puguen reconèixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es puguen realitzar, i també les fonts de finançament.  
Article vint-i-quatre  
1. El patrimoni de la Mancomunitat estarà integrat per tota classe de béns, drets i accions que legítimament adquiresquen, bé en el moment de la constitució o amb posterioritat. Amb aquest efecte haurà de formar-se un inventari d'acord amb el que s'estableix en les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment com d'ara endavant en funció del nombre d'habitants de dret de cada entitat, segons l'últim padró quinquennal.  
No obstant això, i ateses les característiques de les aportacions a la Mancomunitat, podran ser tinguts en compte uns altres factors de ponderació.  
Article vint-i-cinc  
Cada ajuntament habilitarà un local o locals en el seu municipi per a la prestació dels serveis socials propis de la mancomunitat. Aquestes dependències, que els corresponents ajuntaments posaran a la disposició de la Mancomunitat, quedaran adscrites al corresponent servei, sense perjudici que el seu manteniment siga a càrrec de cada ajuntament. Amb aquesta finalitat, cada ajuntament queda obligat a comunicar a la Presidència de la Mancomunitat, com a òrgan competent en la direcció dels serveis, la dependència municipal habilitada a tal efecte, i també qualsevol canvi que es puga produir.  
Article vint-i-sis  
La Mancomunitat es constitueix per temps indefinit.  
Article vint-i-set  
La modificació dels estatuts s'adaptarà al mateix procediment i requisits que els exigits per a la seua aprovació.  
Article vint-i-vuit  
1. Per a la incorporació a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.   
2. L'aportació inicial dels municipis incorporats a la mancomunitat després de la seua constitució, es determinarà per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.  
Si no hi ha patrimoni, s'aportarà la quota que resulte de multiplicar la quantitat a què fa referència l'apartat b) de l'article 20 pel nombre d'anys que no podrà excedir de cinc.  
La quota que resulte de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, per a la separació de la Mancomunitat.  
3. També haurà d'aportar les despeses que s'originen amb motiu de la seua inclusió en la Mancomunitat.  
Article vint-i-nou  
Per a la separació voluntària de la Mancomunitat dels municipis que la integren caldrà:  
a) Que ho sol·licite la corporació interessada, després de l'acord per majoria absoluta en el Ple.  
b) Que estiguen al corrent en el pagament de les seues aportacions.  
c) Haurà de pagar les despeses que s'originen amb motiu de la seua separació i la part del passiu contret per la mancomunitat al seu càrrec.  
Article trenta  
1. La separació d'una o de diverses corporacions no obligarà el Ple a practicar la liquidació de la Mancomunitat, i l'esmentat dret quedarà en suspens fins al dia de la dissolució d'aquesta. En aquesta data entrarà o entraran a participar en la part alíquota que li corresponga o els corresponguen de la liquidació de béns de la Mancomunitat.  
En el supòsit que l'aportació inicial estiga constituïda per elements del servei propis de l'Ajuntament, la Mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Les corporacions separades tampoc no podran al·legar dret de propietat dels béns i serveis de la Mancomunitat, encara que radiquen en el seu terme municipal.  
Article trenta-un  
La Mancomunitat es dissoldrà per alguna de les següents causes:  
a) Per desaparició de la finalitat per a la qual fou creada.  
b) Quan així ho acorden el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Perquè l'estat, la comunitat autònoma o la diputació provincial presten els serveis objecte d'aquesta, per absorció de les competències municipals respectives.  
Article trenta-dos  
1. Quan els ajuntaments mancomunats decidesquen dissoldre la Mancomunitat, adoptaran el corresponent acord previ en què es manifeste aquest propòsit, i es requerirà per a la seua validesa la majoria absoluta dels vots dels membres que legalment els integren.  
2. En vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una Comissió Liquidadora, composta pel president i com a mínim quatre vocals. També s'hi integrarà el secretari, per complir funcions assessores i l'interventor, si n'hi ha. Podrà, igualment, convocar a les reunions experts determinats a l'efecte de comptar amb la seua opinió o de preparar informes o dictàmens en temes concrets de la seua especialitat.  
3. La Comissió, en un termini no superior a tres mesos, farà un inventari de béns, serveis i drets de la Mancomunitat; en xifrarà els recursos, càrregues i dèbits; farà una llista del personal i més tard proposarà al Ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dades que hagen servit per a la formació del patrimoni.  
També assenyalarà el calendari d'actuacions liquidadores, que no excedirà de sis mesos.  
4. Perquè la proposta s'aprove vàlidament caldrà el vot favorable de la majoria absoluta dels membres del Ple de l'entitat. Després d'aprovada, la proposta serà vinculant per als ajuntaments mancomunats.  
5. En tot cas, verificada la integració del personal en els respectius municipis, seran respectats tots els drets de qualsevol ordre o naturalesa que aquest haja tingut en la Mancomunitat.  
DISPOSICIó ADDICIONAL  
única  
Els registres de les diverses entitats locals mancomunades tindran la consideració de registres delegats del de la Mancomunitat a l'efecte d'entrada, eixida i presentació de documents.  
DISPOSICIó FINAL  
   
única  
En allò no previst en aquests estatuts, serà d'aplicació el que estableix la legislació per a les entitats locals.


Còpia Permalink ELI